Johann Reinhold Forster

Johann Reinhold Forster (22. lokakuuta 1729 Dirschau, Preussi – 9. joulukuuta 1798 Halle) oli saksalainen luonnontieteilijä, joka antoi merkittävän panoksen lintutieteelle Euroopassa ja Pohjois-Amerikassa.
Suku, koulutus, avioliitto ja lapset.
Johann Forsterin isän isoisä oli skotti, joka polveutui lordi Forresterista, mutta joutui lähtemään maanpakoon monien muiden skottien tavoin Oliver Cromwellin valtakaudella. Forster opiskeli teologiaa Hallen yliopistossa ja palveli pappina Nassenhubenissa, jossa avioitui serkkunsa Justina Elisabeth Nicolain kanssa vuonna 1754 ja missä hänen esikoisensa Georg Forster syntyi marraskuussa 1754. Forsterin perheeseen syntyi yhteensä seitsemän lasta. 
Ensimmäinen tutkimusmatka.
Vuonna 1765 Venäjän keisarinna Katariina Suuri kutsui Johann Forsterin tutkimaan Saratovin aluetta Volgalla. Hän sai Venäjän hallitukselta toimeksiannon tarkastaa Volgan varrella Saratovin lähellä sijaitsevia äskettäin perustettuja siirtokuntia, jotka olivat enimmäkseen saksalaisten siirtolaisten asuttamia. 10-vuotias Georg seurasi isäänsä 4 000 kilometrin matkalle, joka ulottui Kalmukian arolle ja Elton-järvelle, ja keräsi satoja kasvinäytteitä auttaen isäänsä niiden nimeämisessä ja tunnistamisessa. Lokakuusta 1765 lähtien hän laati raporttia siirtokunnan tilasta, joka kritisoi Saratovin voivodia ja siirtokunnan olosuhteita. Forsterit lähtivät Venäjältä ilman maksua riidoissa ruhtinas Grigori Orlovin kanssa. Merimatkan jälkeen Kronstadtista he saapuivat Lontooseen 4. lokakuuta 1766.
Luonnontieteen opetus ja tutkimus.
Menetettyään papin virkansa Johann Forster sai opettajan viran Warringtonin akatemiassa kesäkuussa 1767 Joseph Priestleyn seuraajana. Hän oli ensimmäinen opettaja Englannissa, joka antoi julkista opetusta luonnontieteissä, hän opetti kolme vuotta edistyksellisessä Dissenter's Academyssa Warringtonissa. Hän muutti Lontooseen, jossa hänen luonnontieteilijän maineensa alkoi kasvaa. Täällä hän kirjoitti teoksensa "A Catalogue of British Insects" (1770). Vuonna 1771 hän kirjoitti Pohjois-Amerikan kasvillisuudesta ja eläimistöstä, ja käänsi Osbechin "Voyage to China". Johann Forster valittiin Royal Societyn jäseneksi vuonna 1772. 
Toinen tutkimusmatka.
Joseph Banksin vetäytyessä viime tipassa kapteeni James Cookin toiselta matkalta, palkattiin isä ja poika Forster hänen tilalleen tutkimusmatkan luonnontieteilijöiksi, Georg isänsä avustajaksi ja piirtäjäksi. Heinäkuussa 1772 nostettiin purjeet HMS "Resolution"iin, ja paluu tapahtui heinäkuussa 1775. Kapkaupungissa pysähdyttäessä Forster kiinnitti Carl von Linnén oppilaan Anders Sparrmanin (27. helmikuuta 1748 – 9. elokuuta 1820) assistentikseen.
Molemmat Forsterit tekivät tarkkoja havaintoja ja pitivät kirjaa kaikesta matkalla havaitsemastaan, ja he keräsivät mittavat näytekokoelmat sekä luonnonhistoriallisista eliöistä että artefakteista. Palattuaan vuonna 1775 ja saatuaan myöhemmin tietää, ettei amiraliteetti ollut valmis hyväksymään mitään hänen artikkeleistaan, Johann Forster huomasi joutuneensa valtaa pitävien tahojen vaikutusvaltaisimpien jäsenten eristämäksi ja tuomitsemaksi. Kaikki toiveet suojeluksesta ja suosiosta Englannissa oli hylättävä.
Johann Forster antoi käsikirjoituksensa pojalleen, joka julkaisi oman kuvauksensa matkasta noin kuusi viikkoa ennen virallista versiota teoksessa "Observations Made during a Voyage Round the World in His Britannic Majesty's Sloop Resolution" (1777). Vuonna 1778 Johann Forster kirjoitti itse havaintonsa kirjaksi "Observations Made During a Voyage Round the World, on Physical Geography, Natural History, and Ethic Philosophy," joka ei ollut kuvaus matkasta, vaan hänen havaintojensa yhteenveto "luonnollisesta maantieteestä, luonnonhistoriasta ja etnisestä filosofiasta" ja niitti suurta tieteellistä mainetta. Kirjasta saadut tulot olivat paljon menoja pienemmät ja velkojen maksamiseksi piti myydä pääosa Georgen matkalla tekemistä maalauksista Joseph Banksille. Seuraavien vuosien aikana Johann Forster kirjoitti ja käänsi kirjoja, muun muassa Thomas Pennantin "Arctic Zoology"n.
Professuuri.
Marraskuussa 1779 Johann Forster valittiin Hallen yliopiston luonnonhistorian, lääketieteen ja mineralogian professoriksi, missä virassa hän oli kuolemaansa saakka. Hänen kirjoituksensa "Descriptiones animalium", jonka hän sai valmiiksi kuukausi sen jälkeen, kun palasi Cookin tutkimusretkeltä, toimitti ja julkaisi lopulta Hinrich Lichtenstein vuonna 1844. Hän kuvaili ja nimesi muun muassa lapinpöllön.